เก็บแวตในประเทศสูงขึ้น7%
รายได้รัฐบาล 9 เดือน ต่ำกว่าเป้า 6.55 หมื่นล้านบาท แต่แวตในประเทศขยับ 7%
18 ก.ค. 2558

รายได้รัฐบาล 9 เดือน ต่ำกว่าเป้า 6.55 หมื่นล้านบาท แต่แวตในประเทศขยับ 7%
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ในช่วง 9 เดือนแรกของปีงบประมาณ 2558 รัฐบาลจัดเก็บรายได้สุทธิ 1.63 ล้านล้านบาท ต่ำกว่าประมาณการ 6.55 หมื่นล้านบาท หรือ 3.9% แต่สูงกว่าช่วงเดียวกันของปีก่อน 5.3% โดยรายได้ที่ต่ำกว่าประมาณการเป็นผลจากภาษีเงินได้นิติบุคคลต่ำกว่าเป้า 6.05 หมื่นล้านบาท ภาษีมูลค่าเพิ่ม (แวต) ต่ำกว่าเป้า 4.22 หมื่นล้านบาท ภาษีเงินได้ปิโตรเลียมต่ำกว่าเป้า 3.26 หมื่นล้านบาท และภาษีสรรพสามิตรถยนต์ต่ำกว่าเป้า 1.77 หมื่นล้านบาท
นายกฤษฎา กล่าวว่า การจัดเก็บภาษีแวตในช่วง 9 เดือนแรกของปีงบประมาณ 2558 กลับมาขยายตัวอีกครั้งเมื่อเทียบกับปีก่อน จากภาษีมูลค่าเพิ่มที่จัดเก็บในประเทศขยายตัวกว่า 7% สะท้อนว่าในประเทศยังมีการบริโภคและการลงทุนอย่างต่อเนื่อง แต่โดยรวมจัดเก็บภาษีแวตได้ 534,058 ล้านบาทเท่านั้น ต่ำกว่าเป้า 7.3% เนื่องด้วยแวตจากการนำเข้าต่ำกว่าเป้า 43,096 ล้านบาท หรือ 17% ส่วนใหญ่มาจากราคาน้ำมันดิบที่ลดลงในช่วงที่ผ่านมา
ทั้งนี้ ช่วง 9 เดือนแรก กรมสรรพากรจัดเก็บรายได้รวม 1.25 ล้านล้านบาท ต่ำกว่าประมาณการ 1.38 แสนล้านบาท หรือ 10% กรมสรรพสามิตจัดเก็บได้ 3.31 แสนล้านบาท สูงกว่าประมาณการ 1.38 หมื่นล้านบาท หรือ 4.3% โดยภาษีสรรพสามิตรถยนต์เก็บได้ต่ำกว่าประมาณการ 1.77 หมื่นล้านบาท หรือ 22.3% ภาษีเบียร์และสุราเก็บได้ต่ำกว่าประมาณการ 6,280 ล้านบาท และ 5,890 ล้านบาท หรือ 9.2% และ 10.8% ตามลำดับ 
ส่วนกรมศุลกากรจัดเก็บรายได้รวม 8.62 หมื่นล้านบาท ต่ำกว่าประมาณการ 5,430 ล้านบาท หรือ 5.9% เนื่องจากการจัดเก็บอากรขาเข้าต่ำกว่าเป้าหมาย 5,800 ล้านบาท หรือ 6.5% จากมูลค่าการนำเข้าที่ยังหดตัว  
อย่างไรก็ดี ในส่วนของรัฐวิสาหกิจนำส่งรายได้รวม 1.1 แสนล้านบาท สูงกว่าประมาณการ 1.58 หมื่นล้านบาท ขณะที่หน่วยงานอื่นจัดเก็บรายได้รวม 1.38 แสนล้านบาท สูงกว่าประมาณการ 2.53 หมื่นล้านบาท หรือ 22.3%